Document ID: 32005R0379

ΚΑΝΟΝΙΣΜΌΣ (ΕΚ) αριθ. 379/2005 ΤΗΣ ΕΠΙΤΡΟΠΉΣ
της 4ης Μαρτίου 2005
σχετικά με την τροποποίηση του κανονισμού (ΕΚ) αριθ. 1168/1999 για τον καθορισμό των εμπορικών προδιαγραφών για τα δαμάσκηνα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών (1), και ιδίως το άρθρο 2 παράγραφος 2,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 537/2004 της Επιτροπής, της 23ης Μαρτίου 2004, για την προσαρμογή ορισμένων κανονισμών που αφορούν την αγορά νωπών οπωροκηπευτικών, λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας στην Ευρωπαϊκή Ένωση (2) προστέθηκαν ορισμένες ποικιλίες στο μη εξαντλητικό κατάλογο των μεγαλόκαρπων ποικιλιών Prunus domestica με την αντικατάσταση του προσαρτήματος στο παράρτημα του κανονισμού (ΕΚ) αριθ. 1168/1999 της Επιτροπής (3). Ωστόσο, το νέο προσάρτημα δεν περιλαμβάνει το μη εξαντλητικό κατάλογο των μεγαλόκαρπων ποικιλιών Prunus salicina τον οποίο περιελάμβανε πριν από την τροποποίηση, σύμφωνα με τη σύσταση της Οικονομικής Επιτροπής για την Ευρώπη των Ηνωμένων Εθνών για το διαχωρισμό των ποικιλιών Prunus domestica και των ποικιλιών Prunus salicina. Για λόγους διαφάνειας στην παγκόσμια αγορά, ο κατάλογος αυτός θα πρέπει να καταρτιστεί εκ νέου.
(2)
Ως εκ τούτου, ο κανονισμός (ΕΚ) αριθ. 1168/1999 πρέπει να τροποποιηθεί αναλόγως.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το προσάρτημα του παραρτήματος του κανονισμού (ΕΚ) αριθ. 1168/1999 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Μαρτίου 2005.

Labels: 3
17